## Pravilnik o detaljnim mjerilima za određivanje programskih sadržaja koji se smatraju vlastitom proizvodnjom

### NN 113/2005 (26.9.2005.), Pravilnik o detaljnim mjerilima za određivanje programskih sadržaja koji se smatraju vlastitom proizvodnjom

# VIJEĆE ZA ELEKTRONIČKE MEDIJE

**2072**

Na temelju članka 23. stavka 6. Zakona o
elektroničkim medijima (»Narodne novine«, broj 122/03), Vijeće za elektroničke
medije donosi

## PRAVILNIK

### O DETALJNIM MJERILIMA ZA ODREĐIVANJE PROGRAMSKIH SADRŽAJA KOJI SE SMATRAJU VLASTITOM PROIZVODNJOM

Članak 1.

Ovim se pravilnikom određuju mjerila za
određivanje programskih sadržaja koji se smatraju vlastitom proizvodnjom koju
proizvode i emitiraju nakladnici radija i televizije.

Članak 2.

Vlastitom proizvodnjom smatraju se informativne,
obrazovne, kulturno-umjetničke, glazbene, športske i druge emisije te drugi
izvorno proizvedeni programski sadržaji čiji je proizvođač nakladnik ili su
proizvedeni po njegovoj narudžbi i za njegov račun.

Članak 3.

Vlastitom proizvodnjom smatraju se i programski
sadržaji proizvedeni:

– po licenci;

– po otkupljenom formatu;

– u koprodukciji (dio razmjeran ulogu);

– izravni prijenosi koje nakladnik obavlja
koristeći vlastite kadrovske i tehničke resurse.

Članak 4.

Vlastitom proizvodnjom ne smatraju se programski
sadržaji koje nakladnik emitira na temelju otkupa prava emitiranja.

Članak 5.

Vlastitom proizvodnjom informativnog programa
smatraju se programski sadržaji namijenjeni informiranju građana o događajima i
pojavama koji su sukladni članku 2. i 3. ovoga Pravilnika, a osobito:

– dnevno-informativne emisije,

– intervjui, rasprave, komentari, izjave,

– pregledi sportskih događaja,

– vremenska izvješća,

– poslovne vijesti, i

– prometne informacije.

Članak 6.

Vlastitom proizvodnjom kulturno-umjetničkog,
glazbenog i dokumentarnog programa smatraju se programski sadržaji koji su
sukladni članku 3. ovoga Pravilnika, a osobito:

– izravni prijenosi ili snimke događaja iz
područja kulture, umjetnosti, glazbe,

– emisije namijenjene zaštiti i očuvanju
kulturnih običaja i kulturnih dobara,

– emisije iz kulture,

– emisije o kulturi i glazbi,

– umjetničke reportaže, portreti,

– dokumentarne serije,

– reportaže i putopisi

– televizijski filmovi (igrani, animirani)

– drame i serije.

Članak 7.

Vlastitom proizvodnjom obrazovnog programa i
programa za djecu i mlade smatraju se programski sadržaji koji su sukladni
članku 3. ovoga Pravilnika, a osobito:

– tematske obrazovne emisije,

– tematske emisije za djecu i mlade,

– obrazovni filmovi i serije,

– filmovi i serije za djecu i mlade,

– prijenosi priredbi za djecu i mlade.

Članak 8.

Vlastitom proizvodnjom vjerskog programa
smatraju se programski sadržaji koji su sukladni članku 3. ovoga Pravilnika, a
osobito:

– emisije vjerskog sadržaja,

– prijenosi ili snimke vjerskih obreda.

Članak 9.

Vlastitom proizvodnjom sportskog programa
smatraju se programski sadržaji koji su sukladni članku 3. ovoga Pravilnika, a
osobito:

– emisije sportskog sadržaja,

– prijenosi ili snimke sportskih događaja.

Članak 10.

Vlastitom proizvodnjom zabavnog sadržaja
smatraju se programski sadržaji koji su sukladni članku 3. ovoga Pravilnika, a
osobito:

– igrane ili animirane serije zabavnog sadržaja,

– kvizovi, igre na sreću,

– talk show,

– reallitiy show

– prijenosi ili snimke koncerata zabavne glazbe,

– glazbene emisije zabavne glazbe,

– emisije sa zanimljivostima iz svijeta mode,
zabave, filma ili glazbe.

Članak 11.

Objavljivanje oglasa, udio vlastite proizvodnje
u programskim sadržajima, reprize radijskih i televizijskih emisija kao i udio
hrvatske glazbe u radijskom programu uređen je odredbama članaka 23. – 25.
Zakona o elektroničkim medijima.

Članak 12.

U slučaju kršenja odredaba ovoga Pravilnika
primjenjuje se odredba članka 70. Zakona o elektroničkim medijima.

Članak 13.

Ovaj Pravilnik stupa na snagu osmog (8) dana od
dana objave u »Narodnim novinama«.

Klasa: 612-12/05-01-87

Urbroj: 567-01/05-02

Zagreb, 13. rujna 2005.

Predsjednik Vijeća

**mr****. sc. Denis Peričić**, v. r.

Pravilnik, NN 113/2005-2072